पंचायत में आरोपियों ने कहा था- नहीं छेड़ेंगे; होली पर रेप करने घर में घुसे, छात्रा ने जहर खा जान दी
Ground report of suicide case molestation Moradabad,17 साल की लड़की...जिसने सल्फास खाकर आत्महत्या कर ली। मरने से 5 मिनट पहले 2 पेज का मार्मिक लेटर लिखा। उसमें एक लाइन थी, "मेरे मरने के बाद इन्हें ऐसी सजा देना कि गरीब घर की लड़कियां जी सकें और अपना सपना पूरा कर सकें।"
17 साल की लड़की...जिसने सल्फास खाकर आत्महत्या कर ली। मरने से 5 मिनट पहले 2 पेज का मार्मिक लेटर लिखा। उसमें एक लाइन थी, "मेरे मरने के बाद इन्हें ऐसी सजा देना कि गरीब घर की लड़कियां जी सकें और अपना सपना पूरा कर सकें।" इस एक लाइन में बेइंतहा पीड़ा है। खुद के साथ हुई छेड़खानी की खीज है। प्रशासन से अनगिनत शिकायतें हैं और एक कभी न खत्म हो पाने वाला दुख है जो परिवार के हिस्से आया है।
मुरादाबाद के कुंदरकी में बच्ची की आत्महत्या की खबर जितनी लोगों तक पहुंची है उससे ज्यादा उसी गांव में दफन हो गई। दैनिक भास्कर की टीम गांव पहुंची। उन रास्तों से गुजरे जहां बच्ची के साथ छेड़खानी होती। उस स्पॉट पर पहुंचे जहां बच्ची के नहाने का वीडियो बनाते। मां-बाप-बहन-बुआ से बात की। एसडीएम का पक्ष जाना। आइए सब कुछ एक तरफ से जानते हैं...
घर में मां बेसुध पड़ीं थीं, चूल्हे पर मक्खियां भिनभिना रही थीं 
मुरादाबाद जिला मुख्यालय से करीब 20 किलोमीटर दूर अलीगढ़ रूट पर कुंदरकी थाना है। यहां से करीब 4 किलोमीटर दूर एक गांव है। गांव में एक अजीब सा सन्नाटा नजर आया। हम आगे बढ़े तो गांव के बीचों-बीच चारों तरफ पक्के मकानों से घिरा बच्ची का एक कमरे का कच्चा घर दिखता है।
घर के बाहर करीब 8-10 पुलिसवाले तैनात हैं। घर के अंदर करीब 15-20 लोग मौजूद थे। वो लोग रो रही मां को संभाल रहे हैं। घर के चूल्हे पर भिनभिनाती मक्खियां और थाली में रखे खाने से साफ पता चल रहा था कि बेटी के जाने के बाद किसी ने कुछ खाया पिया नहीं है। यहां की बातों को जानने से पहले यहां ऐसी स्थिति जिस कारण हुई उसे जानते हैं।
छेड़खानी से परेशान होकर बच्ची ने स्कूल जाना ही बंद कर दिया 
17 साल की बच्ची 12वीं में पढ़ाई करती थी। घर से करीब 3 किलोमीटर दूर स्कूल था। उस रास्ते पर करीब 1 किलोमीटर ऐसा रास्ता था जो सुनसान था। एक तरफ अमरूद की बाग तो दूसरी तरफ गन्ने के खेत थे। बच्ची उसी रास्ते से अपने स्कूल जाती थी। उसे डॉक्टर बनना था इसलिए इंटरमीडिएट में उसने बायो स्ट्रीम चुनी और हर विषय की नोट्स बेहतरीन हैंडराइटिंग के साथ तैयार करती थी। कॉलेज समय से जाती और सीधे घर आती थी।
बच्ची के घर के ठीक सामने करीब 30 मीटर दूर विकेश का घर है। विकेश ने 10वीं के बाद पढ़ाई छोड़ दी थी। गांव में ही घूमता रहता। उसकी नजर इस बच्ची पर थी। करीब 3 महीने पहले वह बच्ची के स्कूल जाने और आने पर रास्ते में ही खड़ा मिलता। वह घर आती तो यहां भी उसे ही देखता। विकेश के इस काम में उसकी मदद गांव के ही हरज्ञान, इमरत और कमल करते थे। इन तीनों की शादी हो चुकी थी। तीनों के ही बच्चे हैं।
बच्ची में इतनी हिम्मत ही नहीं आई कि वह अपने साथ हो रही छेड़खानी की घटना को परिवार को बता सके। इसलिए वह सहती रही। फिर परेशान होकर अचानक उसने जनवरी में स्कूल जाना छोड़ दिया। उस वक्त पहली बार घर के लोगों को घटना के बारे में पता चला। गांव के ही लोग इकट्ठा हुए। आरोपियों को भी बुलाया, गांव की बेटी के साथ ऐसा नहीं करने की बात कही। उस वक्त विकेश, हरज्ञान और इमरत ने ऐसी घटना से इंकार किया फिर कहा, आगे से ऐसा कुछ नहीं होगा।
छत पर खड़े होकर बच्ची का नहाते हुए वीडियो बनाता 
गांव की इस पंचायत के बाद विकेश को दिल्ली भेज दिया गया। पीड़ित परिवार ने भी पुलिस से कोई शिकायत नहीं की। लेकिन 1 महीने बाद ही विकेश दिल्ली से लौट आया। उसने फिर से उसी तरह से हरकत शुरू कर दी। बच्ची के घर के सामने हरज्ञान का घर है। दोनों घरों के बीच 8 फुट चौड़ी सड़क है। विकेश उसकी छत पर चढ़ा और वहां से बच्ची के नहाने का वीडियो बना लिया। इस वीडियो को उसने हरज्ञान, इमरत और कमल को भेज दिया। धीरे-धीरे यह गांव के और लोगों के पास पहुंच गया। इसके बाद वह बच्ची गांव में जिधर भी जाती उस पर ताने मारे जाने लगे।
आरोपी बच्ची को धमकाते रहे और पुलिस टहलाती रही
हरज्ञान, कमल और इमरत ने विकेश को और आगे बढ़ाया। वह अब चाकू रखने लगा था। चाकू और वीडियो के दम पर बच्ची से मनमाने काम करवाने लगा। वह जो बोलता बच्ची को मजबूरन करना पड़ता था। एक दिन विकेश और हरज्ञान घर में घुस आए और बच्ची के साथ रेप की कोशिश की। बच्ची किसी तरह से घर से बाहर भागी और परिवार को पूरी बात बताई। पिता बच्ची को लेकर होली के दिन कुंदरकी थाना पहुंचे। वहां उनसे प्रार्थना पत्र लिखने को कहा गया। बच्ची ने खुद पत्र लिखकर थानाध्यक्ष ललित चौधरी को सौंपा।
अगले दिन ललित चौधरी पुलिस टीम के साथ घर भी गए। स्थिति को समझा लेकिन किसी आरोपी को गिरफ्तार नहीं किया। ऊपर के अधिकारियों को बता दिया कि जमीन का विवाद है, इसलिए छेड़छाड़ जैसे आरोप लगाए जा रहे। पुलिस के इस रवैए से बच्ची परेशान हो गई। एक बार और थाने गई लेकिन कोई कार्रवाई नहीं हुई।
बच्ची ने परिजनों से जिद किया कि बड़े अधिकारियों के पास ले चलो। सीओ-एसएसपी के बाद पिता उसे लेकर 15 मार्च को डीआईजी शलभ माथुर से मिलने पहुंचे। बच्ची ने अपने साथ हो रही छेड़खानी और वायरल हो रहे वीडियो के बारे में बताया। डीआईजी ने सब कुछ सुना और फिर कुंदरकी थाने में फोन करके कार्रवाई करने को कहा। लेकिन उनके आदेश का भी कुछ असर नहीं हुआ। न FIR दर्ज हुई और न ही पुलिस दोबारा गांव में गई।
जमीन पर मुड़े हुए पन्ने, बच्ची की लाश के पास सुसाइड लेटर पड़ा था 
15 मार्च के बाद बच्ची परेशान रहने लगी। 19 मार्च को दोपहर में जब घर पर कोई नहीं था तो वह सुसाइड लेटर लिखने बैठी। दो पन्ने लिखने के बाद उसने सल्फास खा लिया। जब वह तड़प रही थी तब उसके पास कोई नहीं था। बच्ची की जान निकल गई तो उसकी चाची भागकर कमरे में पहुंची। आनन-फानन में उसे अस्पताल ले जाया गया जहां डॉक्टरों ने मृत घोषित कर दिया। शव घर आया और सुसाइड लेटर सामने आया तो पुलिस के हाथ-पांव फूल गए। मौके पर पुलिस फोर्स तैनात कर दी गई।
ये तो थी पूरी घटना। आइए अब जानते हैं परिवार, पुलिस और मौके की स्थिति...
हाथ-पांव जोड़े, थाने के चक्कर काटे लेकिन कोई सुनवाई नहीं हुई 
बच्ची के पिता अब एकदम हताश हैं। वह कहते हैं, "हमने उन लोगों से अपनी बच्ची के लिए हाथ जोड़े। ऐसा न करने की बात कही। हमने उस वक्त कहीं कोई शिकायत नहीं की। लेकिन ये लोग परेशान करते रहे। मेरी बड़ी बेटी को गाली देते। छोटी को परेशान करते। मेरे दामाद और भाई कुछ कहते तो उन्हें भी गालियां दी जाती। मेरा भाई और दामाद बेटी को लेकर थाने गए लेकिन वहां कोई सुनवाई नहीं हुई।" इतना कहने के बाद उनकी आवाज भर आती है।
पिता से बात हो रही थी तभी घर में एसडीएम राजेश्वर सिंह, नए थानाध्यक्ष सुनील कुमार करीब 15 सिपाहियों के साथ आ गए। इसके बाद पिता कुछ भी खुलकर बोल नहीं सके। एसडीएम राजेश्वर सिंह ने पिता से पहले बात की फिर हमसे कहा, "बच्ची के सुसाइड लेटर को पढ़कर बहुत दुख हुआ। हमारी कोशिश है कि आरोपियों की जमानत न होने दी जाए।"
कुछ देर बाद अधिकारी पीड़ित परिवार से अकेले में बात करने लगे। हम लोग घर के अंदर का वीडियो बनाने लगे तभी जिस स्थान पर बच्ची नहाती थी उसे काली पन्नी से ढक दिया गया। ऐसा किसके आदेश पर हुआ फिलहाल इस पर कोई कुछ भी बोलने को तैयार नहीं।
जो काम बच्ची के मरने से पहले करना था वो पुलिस ने बाद में किया
पुलिस इस मामले में मुख्य आरोपी विकेश के साथ बाकी तीन लोगों को गिरफ्तार कर चुकी है। उनके खिलाफ बच्ची को आत्महत्या के लिए उकसाने की धारा लगाकर जेल भेज दिया गया है। बच्ची की बहन कहती है, कई बड़े अधिकारी सांत्वना देने तो आए लेकिन किसी ने कोई आर्थिक सहायता नहीं की। हमने मौके पर मौजूद महिला लेखपाल से बात की। उन्होंने कहा, परिवार को सरकारी सहायता पहुंचाने के लिए डॉक्यूमेंट इकट्ठा किया जा रहा है। उसके बाद ही हम किसी सरकारी मदद की कोशिश कर पाएंगे।
इस केस के बाद कुछ सवाल छूट गए। पहला ये कि लगातार शिकायत के बाद भी स्थानीय पुलिस को बच्ची की पीड़ा क्यों नजर नहीं आई? दूसरा ये कि बच्ची ने एसएसपी से मिलने के 4 दिन बाद आत्महत्या की। बाद में उन्हीं एसएसपी ने स्थानीय दरोगा को बर्खास्त किया। क्या उन्हें उस वक्त बच्ची की बातों पर यकीन नहीं था? तीसरा और जरूरी सवाल, गांव के लोगों ने पंचायत में तो फरमान सुना दिया कि आरोपी अब कुछ भी गलत नहीं करेंगे, फिर लगातार धमकी और रेप की कोशिशों के बाद उन्होंने कोई जरूरी कदम क्यों नहीं उठाया?
आखिर में आइए आपको बच्ची के लिखा सुसाइड लेटर पढ़वाते हैं...
"मेरी मौत के जिम्मेदार हरज्ञान और कमल सिंह हैं। मैंने सबके सामने हाथ-पैर जोड़े, लेकिन हम गरीब लोगों कि किसी ने भी नहीं सुनी। यह लोग पैसे देकर मना कर देते हैं। हमने प्रार्थना पत्र भी दिया था। मगर, कुछ भी नहीं हुआ। यह हम पर हंसते हैं, इसलिए मजबूर होकर मुझे यह कदम उठाना पड़ रहा है। अब मैं चाहती हूं कि मेरे जीते जी इन्हें सजा नहीं मिली, लेकिन मेरे मरने के बाद मिलनी चाहिए।
इन्होंने हमारी मजबूरी का फायदा उठाकर हमें फंसाया है। इन्होंने मेरे बारे में पता नहीं क्या-क्या बना रखा है। रही लेटर की बात तो काजल नाम की लड़की मेरी बहुत पक्की दोस्त थी। मेरे पास आकर बैठकर पता नहीं क्या लिखवाती थी? मैं लिख देती थी। और उसने लिखवाकर विकेश नाम के लड़के को दे दिए थे। हमें पता है कि हमारे माता-पिता ने हमें कैसे दुख-मुसीबतों से पढ़ाया है। इन लोगों ने मेरा सपना भी पूरा नहीं होने दिया।
इन लोगों ने हमें जीते जी मार डाला। यह अमीर लोग हैं। इनका सामना करने की हिम्मत अब मेरे अंदर और नहीं रही। लेकिन,मेरे घरवालों पर कोई आंच नहीं आनी चाहिए। इसलिए सर अब तो सुनोगे। मेरे मरने के बाद इन्हें सजा देना कि गरीब की लड़कियां जी सके और अपना सपना पूरा कर सके। यह इन लोगों ने मिलकर करा है।
विकेश नाम के लड़के की वजह से यह सब हुआ है। विकेश, प्रमोद, बबलू और हरज्ञान ने मुझे मारने की कोशिश की थी। जब मैं स्कूल जा रही थी। तब तो मैंने स्कूल जाना छोड़ दिया था। कहा कि अगर तूने घर कुछ भी बताया, तो तेरे घरवालों को भी मार देंगे। इसलिए, मैंने वैसा ही किया। यह लोग अपने छत पर चढ़कर चाकू दिखाते थे और जब मेरे घरवालों को पता चला, तो उन्होंने प्रार्थना पत्र दिया। लेकिन, किसी ने भी कुछ नहीं किया।"
दैनिक भास्कर की कुछ और ग्राउंड रिपोर्ट आप यहां पढ़ सकते हैं...
1. लखनऊ गैंगरेप पीड़िता के 149 दिन की कहानी, बोली- कोर्ट में वकील कहते थे कि मैंने पैसों के लिए ये सब किया
15 अक्टूबर, 2022। रात के करीब 8 बजे होंगे। लड़की चिनहट से ट्यूशन पढ़ा कर लौट रही थी। परिवार की आर्थिक स्थिति कमजोर थी, इसलिए ट्यूशन से पैसे कमाकर खुद अपनी फीस भरती थी। शाम के करीब 8 बजे घर जाने के लिए ऑटो में बैठी। ऑटो इमरान चला रहा था। साथ में उसका दोस्त आकाश भी बैठा था। जैसे ही ऑटो थोड़ा आगे बढ़ा, लड़की को दोनों लड़कों की हरकतें अजीब लगने लगीं।
वे दोनों लड़के बार-बार आपस में कुछ बात करते। फिर फोन पर किसी से बात करने लगते। बात करने के दौरान वह पीछे मुड़कर उस लड़की को देखते। लड़की को यह सब थोड़ा अटपटा लगा, इसलिए वहां से अपना ध्यान हटाने के लिए वह अपने फोन में देखने लगी। तभी आगे बैठे लड़के ने ऑटो से एक भारी चीज उठाई और लड़की के सिर पर मार दी। लड़की बेहोश हो गई। पूरी खबर पढ़ने के लिए यहां क्लिक करें।
2. मैंने 4000 लावारिस शवों को मुखाग्नि दी, शव वाहन चलाया तो लोग हंसते थे
सुबह हुई हल्की बारिश से तापमान 8 डिग्री पहुंच गया। दोपहर के 12 बज चुके थे पर कोहरा नहीं छटा था। लगभग 1 बजकर 30 मिनट पर वर्षा के फोन पर एक कॉल आई। हेलो… के जवाब में दूसरी तरफ से अवाज आई, “वर्षा जी मैं इंदिरानगर सेक्टर 21 से बोल रहा हूं। यहां एक मकान में रहने वाले बुजुर्ग की ठंड लगने से मौत हो गई है। उनका अंतिम संस्कार कराने वाला कोई नहीं है। आप तुरंत आ जाएंगी।” पूरी खबर पढ़ने के लिए यहां क्लिक करें...
3​​​​. दलित बच्चे की मौत पर परिवार को मिला चेक कैंसिल
औरैया के बैशौली में 4 महीने पहले 10वीं में पढ़ने वाले दलित छात्र की मौत हुई। आरोप था कि स्कूल टीचर ने बच्चे को जाति सूचक गालियां देते हुए घूसों से पीटा। बाल नोच लिए। नाक से खून निकला तब जाकर छोड़ा। बच्चे को इंटर्नल इंजरी हुई। पिता बच्चे को लेकर एक के बाद एक हॉस्पिटल में चक्कर लगाते रहे। लेकिन, 18 दिन बाद बच्चे की मौत हो गई। पूरी खबर पढ़ने के लिए यहां क्लिक करें...